Cabugao, Ilocos Sur – Naituding nga aldaw ti DepEd Cabugao District iti Abril 26, 2012 a panagpiesta ti ili ti Cabugao a pakairamanan ti 4 a National High Schools ti Munisipalidad.
Nasapa a naangay ti Parada iti aglikmut ti Poblasion a nakilaokan ti 27 a pageskuelaan ti Munisipalidad (23 nga Elementaria/Primaria ken 4 a Sekundaria) a nakipasetan ti Marching Band ti tunggal pagadalan a nagtungpal iti Cabugao Cultural and Sports Complex, Brgy, Rizal, Cabugao, Ilocos Sur.
Iti 10:am iti Abril 26, naangay ti Marching Band Exhibitions.
21 a pageskuelaan-elementaria ti nangipamatmat ti kabaelanda ken estiloda iti panagusar iti instrumento-musika. Naiballaet ti panagmensahe dagiti opisiales ti DepEd iti District ken Division Office kasta met iti pannakikammayet ti LGU-Cabugao babaen kada SB Member Vicky S. Serna, Chairperson, Komite ti Edukasion. Anag ti mensahe ni Mayor Edgardo “Ediboy” S. Cobangbang, Jr. ti napintas a tunos dagiti opisiales, mangisursuro, ken nagannak a mangpangayed ti naituding nga aldawda ti Education Day kas paset ti Piesta.
Karabiyan ti Abril 26, 2012, naaramid ti Cultural Show iti Cabugao Central Park (CCP) a nakaipabuyaan dagiti dance-drama, comtemporary dance ken Ilocano Wedding Tradition. Kalpasan ti panagpabuya ti sala ti Zone 1 agingga iti Zone 4, naiyam-ammo ti naisangayan a sangaili iti dayta a a rabii, ni Hon. Estrella O. Soria, Ed. D., Assistant Division Superintendent ti DepEd Ilocos Sur babaen ken ni Mrs. Melvi S. Sajonia, Principal, Turod Elementary School ken maysa kadagiti Emcee.
Kimmablaaw ni Dr. Soria kadagiti umili ken iti amin a makipagramrabak ti panagpiesta ti ili ti Cabugao kangrunaan ti LGU nga idauluan ni Mayor Edgardo “Ediboy” S. Cobangbang, Jr. Imbatad ti opisial ti DepEd a napateg kenkuana ti ili a Cabugao isu nga adda a makipagrambak ti Piesta. Dinakamatna ni Mrs. Estrella Somera, maysa nga eksperto ti Musika a nakamulianna iti arte ken kultura. Dinayawna ti ili a “seedbed” ti pannakapasantak ti kultura ni Ilokano gapu iti kaadda iti Indigeneous Peoples (IP’s) ken naayat dagiti umili iti pannakapreserba ti Kultura-Ilokana. Dinakamat pay ti opisial ti DepEd ti Drama-dance nga impabuya ti Zone 4 a nagtaudan ti puli a Tinggian. Dinakamatna pay ti naglatlatak nga “Aweng ti Kawayan” a nangyalimpatok ti ili a Cabugao iti Cultural Show.
Imbatad ni Dr. Soria nga uray isuna ket itandudona met ti panakapreserba ti kultura ni Ilokano. Kinaritna ti sapasap a saan koma a maitulok ti panangyanud ti Kultura Lumaud-Dumaya ti kultura-Pilipino partikular dagiti etniko a grupo tapno saan a mapukaw ti kinasiasino ti Ilokano ken dadduma pay a puli a nagsusupadi ti kulturana (diversified culture).
Impasagepgep ni Dr. Soria a daytoy ti kangrunaan ita nga akem dagiti padana a mangisursuro kasta met iti tulong ti LGU iti pannakaited ti importansia kadagiti programa ken aktibidad a mangitag-ay ti kultura ken arte.
Naiballaet ti intermission number ti Cabugao Teacher Dance Troupe sa naisaruno ti pannakaiparang ti drama iti wagas a panagasawa ni Ilokano. Nakaay-ayat ti panangiparang da Mrs. Julie Cayso, Principal ti Cuantacla ES ken Mr. Donato Sambrana, Master Teacher 1, Arnap ES, agpada a Narrator iti bosesda a nangiwardas ti parang ken eksena ti drama. Impamatmat met dagiti nagakem ti laingda nga agarte ken nagaksion iti parteda. Naray-aw ken nagtig-ab dagiti nagbuya iti kinapintas ti naimatanganda a drama-Ilokana.
Nasangaili pay ni Mrs. Juliet Serna-Castillo, maysa a mangisursuro a balikbayan ken dadduma pay a kakaduana a balikbayan a timmabuno iti dayta a rabii. Siraragsakda a nakipaset iti “panagbitor” iti panagsala ti nobio ken nobia kalpasan ti nai-drama a kallaysa.
Kas paset ti pannaka-check ti attendance ti mangisursuro iti programa, naikkan ti piesa a nagsalaan ti Zone 1, 2, 3, ken 4 babaen ti waltz ken cha-cha.
Iti panangngudo ti programa, nagyaman ni Mr. Engelberto Garma, Federated PTA President iti amin a timmaripnong ti pabuya ti Cabugao DepEd District. Iti kapintas ti naipabuya, ninamnama ti opisial ti FPTA a nagustuan dagiti nagbuya ken napnekda ken nasulitda ti umayda panagbuya ditoy CPP.
Nagpaay a Master of Ceremonies da Mrs. Melvi S. Sajonia ken Mr. Jose Singson, Jr. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn